Drie mense in een week in Brakpan vermoorArgieffoto bloot ter illustrasie. (Foto: SAPD/Facebook) Drie mense is verlede week in afsonderlike voorvalle in Brakpan aan die Oos-Rand vermoor. Een van die oorledenes is dood in sy huis aangetref, terwyl die ander slagoffer se seun intussen vir sy beweerde betrokkenheid by haar dood in hegtenis geneem is. Die derde slagoffer, die eienaar van die veiligheidsmaatskappy AAS, is reeds Woensdag tydens ’n begrafnisdiens gegroet nadat hy verlede week tydens ŉ vermeende rooftog doodgeskiet is. Kenneth Appelcryn (55) is ŉ week gelede dood in sy motor aangetref nadat hy probeer het om ŉ sakeroof by ŉ drankwinkel in Maryvlei te stop. “Die polisie het om 02:20 ŉ oproep van ŉ rooftog wat aan die gang is, ontvang. Met die beamptes se aankoms op die toneel het ŉ veiligheidswag verbonde aan AAS hulle in die rigting geneem waar die verdagtes vermoedelik gevlug het,” het kapt. Pearl van Staad, polisiewoordvoerder, gesê. ŉ Verdagte is op die grond in ŉ veld aangetref. Hy het verskeie skietwonde aan sy lyf opgedoen. “Die polisie het die verdagte se vuurwapen by hom afgeneem en hy is na ŉ hospitaal geneem waar hy onder polisiebewaking is.” Appelcryn is dood in sy motor aangetref. ŉ Ambulans is ontbied en paramedici het hom op die toneel dood verklaar. Die polisie se ondersoek dui daarop dat slegs ŉ paar bottels drank en sigarette deur die verdagtes gebuit is. Niemand anders is egter al in verband met die voorval in hegtenis geneem nie. Volgens Van Staad sal die beseerde verdagte in die hof verskyn sodra sy toestand verbeter. Hy staan tereg op aanklagte van moord en roof. AAS het kort ná die noodlottige voorval die nuus van Appelcryn se afsterwe op sosiale media gedeel. “Hy laat ŉ pragtige vrou Dianne, sy seun Mathew en dogter Lee-Ann Knouwds agter, asook verskeie kleinkinders, broers, ŉ suster, vriende en almal wat hom so lief gehad het,” lui die Facebook-plasing. ŉ Sogenaamde laaste patrollie is Woensdag ter nagedagtenis van Appelcryn gedoen. Verskeie veiligheidsmaatskappye en ander groepe het in Brakpan opgeruk om aan die staptog deel te neem. Sy begrafnis is later dieselfde oggend gehou. Twee in eie huis vermoor Kort voor die moord op Appelcryn is Jackie van Aswegen grusaam in haar bed aangeval terwyl sy vermoedelik nog aan die slaap was. Van Aswegen is op 21 September aangeval en haar keel is oopgesny. Sy is na ŉ hospitaal geneem waar sy die volgende dag aan haar beserings beswyk het. Ondersoekbeamptes is na die oorledene se huis in Denneweg om die toneel te fynkam. “Die slagoffer se kinders en bure is ondervra en daar is op hul selfone beslag gelê,” sê Van Staad. Vrydag, skaars twee dae ná die moord, is een van die slagoffer se seuns weer ondervra waarna hy skuld beken het. Die motief was glo geldgierigheid. Hy het in sy bekentenis sy medepligtige uitgewys en dié is Saterdag in die vroeë oggendure in hegtenis geneem. André van Aswegen en Bonginkosi Victor Myeni, albei 28 jaar oud, het Maandag in die Brakpan-landdroshof verskyn. ŉ Dag nadat die twee mans vir moord in hegtenis geneem is, is polisiebeamptes na die toneel van ŉ afsonderlike huisroof in Brakpan-Noord ontbied. “Polisiebeamptes het ŉ huilende vrou buite die betrokke erf in haar motor aangetref. Sy het beweer dat haar man in die huis vermoor is en dat sy voertuig, ŉ Nissan Navara-bakkie, gesteel is,” sê Van Staad. “Beamptes het op ŉ man se liggaam in die huis afgekom. Hy was met ŉ lap bedek en het verskeie wonde opgedoen.” Benewens die motor het dit ook aan die lig gekom dat verskeie stukke tuingereedskap gebuit is, asook ŉ grassnyer, ŉ selfoon, kringtelevisiebeeldmateriaal en ŉ stel huissleutels. Die polisie voer aan dat die oorledene, Thomas Hale Nicholl (55), glo besig was om van sy vrou te skei ten tyde van sy dood. “Die laaste mense wat hom Saterdagmiddag lewend gesien het, was sy vrou en die tuinier.” Niemand is al in verband met Nicholl se moord in hegtenis geneem nie.